कोउटिन्हो भित्रिँदै, स्वारेज बाहिरिँदै
बार्सिलोनाका नयाँ प्रशिक्षक रोनाल्ड कोम्यान आएयता धेरै परिवर्तन हुने छाँटकाँट छ । एकपछि अर्को नाटकीय घटना पनि भइरहेका छन् । यसैक्रममा फिलिप कोउटिन्हो फेरि क्याटलन क्लबमा फर्कने सम्भावना बढेको छ ।
बार्सिलोना — बार्सिलोनाका नयाँ प्रशिक्षक रोनाल्ड कोम्यान आएयता धेरै परिवर्तन हुने छाँटकाँट छ । एकपछि अर्को नाटकीय घटना पनि भइरहेका छन् । यसैक्रममा फिलिप कोउटिन्हो फेरि क्याटलन क्लबमा फर्कने सम्भावना बढेको छ ।कोम्यानको योजनामा कोउटिन्हो पनि छन् । उनले खुलेर नै भनिसकेका छन्, उनका लागि यी ब्राजिली खेलाडी महत्त्वपूर्ण छन् । अझ भनौं, अर्को सिजनका लागि योजना बनाउन व्यस्त रहेका डच प्रशिक्षकले कोरेको ‘रोडम्याप’ मा कोउटिन्होको नाम पनि छ ।अहिले कोउटिन्हो बिदा मनाउने क्रममा ब्राजिल पुगिसकेका छन् । तर प्रशिक्षक कोम्यानले आफूमा चासो देखाएपछि उनी बिदा छोट्याएर भए पनि बार्सिलोना फर्कने क्रममा छन् । कोउटिन्हाले हालै सकिएको सिजन पनि बार्यन म्युनिकमा बिताए । बार्सिलोनाले ऋणमा उनलाई बायर्न पठाएको थियो । तर उनी बायर्नका लागि यसपल्ट युरोपेली च्याम्पियन्स लिग जितेका छन् । त्यसमाथि बायर्नले बार्सिलोनालाई हराउँदा कोउटिन्होले आफ्नै माउ क्लबविरुद्ध दुई गोल गरेका थिए ।अहिलेसम्म कोउटिन्होको भविष्य के हुने हो ठ्याक्कै भन्न सकिने स्थितिको छैन । केही इंग्लिस प्रिमियर लिग क्लबले पनि उनमा रूचि देखाएका छन्, विशेषगरी आर्सनलले ।बार्सिलोनाका अध्यक्ष जोसेप मारिया बार्टोमेउले पनि प्रस्ट गरिरहेका छन्, कोम्यानले चाहन्छन् भने कोउटिन्होलाई राख्ने हो, नत्र बेच्ने हो । तर बार्सिलोनामा बलियो सूत्र रहेको स्पेनी मिडियालाई मान्ने हो भने कोम्यानले कोउटिन्होसँग फोनमा लामै कुरा गरिसकेका छन् ।ती मिडियाका अनुसार कोम्यानले सुरुमा च्याम्पियन्स लिग जितका लागि कोउटिन्होलाई बधाई दिए, पछि आफ्नो योजना सुनाए । भनिन्छ, कोम्यान कोउटिन्होको खेलका प्रशंसक हुन् । प्रिमियर लिगमा साउथह्याम्पटन र एभरटनको जिम्मेवारीमा छँदा कोम्यानले कोउटिन्होको खेल नजिकबाट हेर्ने अवसर पाएका थिए । त्यतिबेला कोउटिन्हो गज्जब लयमा थिए र उनी लिभरपुलको रणनीतिका मुख्य खेलाडी थिए । उनकै वरिपरि लिभरपुलको खेल हुन्थ्यो ।कोम्यानले ‘एट्याकिङ मिडफिल्ड’ को रूपमा देखा पर्ने कोउटिन्होलाई आफ्नो योजनाबारे विस्तारमा बताएका छन् । त्यसअनुसार अर्को सिजन खेल्ने बार्सिलोना टिम बेग्लै हुनेछ, एक प्रकारले भन्दा लगभग नयाँ नै । अझ कोम्यानले उनलाई लोभ पनि देखाएका छन्, अर्को सिजन पनि कोउटिन्होले च्याम्पियन्स लिग जित्न सक्नेछ, तर फरक क्लबका लागि । त्यसो भनेको बार्सिलोनाका लागि । कोउटिन्हो आफैं पनि बार्सिलोना फर्केर फेरि एकपल्ट आफूलाई प्रमाणित गर्न चाहन्छन् ।उनी पहिलो प्रयासमा सफल भने रहेका थिएनन् । दोस्रो मौका पाएमा उनी आफूले सक्दो खेल्न चाहन्छन् । बार्सिलोनाका लागि यस सिजन खेलका अधिकांश प्रमुख खेलाडी अब टिममा नहुने हुँदा पनि कोउटिन्होले टिममा महत्त्वपूर्ण स्थान पाउन सक्छ । बार्सिलोना र कोम्यानमाथि पनि चर्को दबाब छ, अर्को सिजन राम्रो खेल्ने र उपाधि जित्ने । त्यसैले पनि क्याम्प नोउका खेल पदाधिकारीहरू ठूलो परिवर्तन गर्ने क्रममा छन् । यसै कारण कोउटिन्होका दिन फर्कन सक्छ ।यिनै सबै योजनाअनुसार कोउटिन्होको ठीक उल्टो परिवर्तित स्थितिमा हुने निश्चित देखिएका छन्, उरुग्वेली खेलाडी लुइस स्वारेज । बायर्नको हातबाट बेहोरेको हारको सबैभन्दा महँगो मूल्य चुकाउनुपर्नेमा पर्न सक्छन् उनी । कोम्यानले भनिसकेका छन्, आफ्नो योजनामा स्वारेज भने छैनन् । त्यसैले ३३ वर्षीय फरवार्डले अन्यत्र उपाय लगाए हुन्छ । सन् २०१९–२० को सिजनमा उनले बार्सिलोनाका लागि ३६ खेल खेले र २१ गोल गरे । एक प्रकारले औसत रह्यो उनका लागि यो वर्ष ।बार्सिलोना र स्वारेजबीचको अनुबन्ध अझै एक वर्ष बाँकी छ । कोम्यान उनीसँगको अनुबन्ध तोड्ने मनसायमा छन् । तिनै स्पेनी मिडियाका अनुसार कोम्यानले स्वारेजसँग पनि फोनमा कुरा गरिसकेका छन् । तर यो खाली एक मिनेटको मात्र रह्यो । यही छोटो कुराकानीमा त हो, कोम्यानले स्वारेजलाई आफ्नो अबको टिममा नपरेको जानकारी दिएको । जम्माजम्मी केही सेकेन्डको कुरामा बार्सिलोनामा आफ्नो खेलजीवन सकिन लागेको स्वारेज आक्रोशित छन् ।उनी चाहन्छन्, क्लब अध्यक्ष नै अगाडि आएर उनीसँग कुरा गरोस् । अब त उनी लियोनल मेसीको समर्थनमा पनि उत्रिएका छन् र भनिरहेका छन्, मेसीलाई क्लबमा कायम राख्न बार्सिलोनाले जे जस्तो सकिन्छ, त्यो गर्नुपर्छ । फेरि यो भनेको उनकै स्थिति राम्रो हुने हो । जेहोस्, नयाँ परिस्थितिमा स्वारेजले आफूलाई सहज पाइरहेका छैनन् र बार्सिलोनाले अनुबन्ध तोडेमा त्यसको कानुनी उपचार के हुनसक्छ भनेर उनले आफ्नो वकिललाई बुझ्न लगाइसकेका छन् ।